টুর্নামেন্ট পিছু জনা চল্লিশেক দর্শক। জেলাওয়াড়ি ভারতীয় বক্সিংয়ের এটাই চেহারা। এমন রিং-ফাইটিংয়ের প্রতিটি দৃশ্যই এ ছবিতে মাস্টারপিস। তবে বক্সিং এ ছবিতে বাহানা মাত্র। অনুরাগের পাঞ্চিং ব্যাগ আদতে আশপাশের বেঁচে থাকাটাই। ছবি জুড়ে অজস্র মজার ও বুদ্ধিদীপ্ত ডায়লগ। যদিও ছবির গতি দ্বিতীয়ার্ধে খানিক খেই হারিয়েছে। তবে গাজন যে নষ্ট হতে পারে, তার একটা ইঙ্গিত ছিল টাইটেল কার্ডেই। কাস্টের চেয়ে ক্রু দড় কশ্যপের এই ছবিতে। নায়ক, পরিচালক-সহ চিত্রনাট্যকার চার জন। ডিরেক্টর অব ফোটোগ্রাফিও চার। ছবিতে গানের ব্যবহার একটু বেশি। তবে অভিনয়ে বিশেষ উল্লেখ প্রয়োজন নবাগতা নায়িকা জোয়া হুসেনের। সাইন ল্যাঙ্গোয়েজ আর চোখ দিয়ে অভিনয়ে তিনি ‘সুনয়না’-ই। অনুরাগ তাঁর ছবিতে সচরাচর নায়ক রিপিট করেন না। বিনীত সিংহ এ ক্ষেত্রে ব্যতিক্রম এবং অনবদ্য। শ্রবণের দলিত কোচের চরিত্রে রবি কিষেণও মানানসই। বরং ভগবানের চরিত্র কিছুটা ছাঁচে ঢালা।